ZAGREB - Žiri Nagrade Janko Polić Kamov odabrao je deset polufinalista te nagrade koju Hrvatsko društvo pisaca (HDP) dodjeljuje za najbolje književno djelo napisano na hrvatskom jeziku.

Na natječaj su prijavljene 63 knjige objavljene u razdoblju od 1. srpnja 2016. do 30. lipnja 2017., a polufinaliste je odabrao žiri u kojemu su Nikola Petković, Boris Postnikov i Ivana Rogar, priopćio je HDP.

U polufinale su ušli romani Ludwiga Bauera "Šoferi" (Fraktura), Slađane Bukovac "Stajska bolest" (Sandorf), Damira Karakaša "Sjećanje šume" (Sandorf), Dražena Katunarića "Smiješak Padra Pija" (Hena Com), Kristiana Novaka "Ciganin, ali najljepši" (OceanMore), Zorana Roška "Minus sapiens" (OceanMore) i Maje Ručević "Je suis Jednoruki" (Algoritam).

Tu je i knjiga kratkih priča Nade Topić "Male stvari" (V.B.Z.), zbirka priča Nore Verde "O ljubavi, batinama i revoluciji" (Sandorf) te zbirka pjesama Martine Vidaić "Tamni čovjek Birger" (V.B.Z.).

Uoči dodjele nagrade bit će proglašeno pet finalista, a Nagrada Janko Polić Kamov bit će dodijeljena u Rijeci, na Kamovljev rođendan, 17. studenoga.

Nagradu je ustanovilo Hrvatsko društvo pisaca 2014. godine, a kriterij odabira je prvenstveno je književna izvrsnost, međutim nagrada također promiče inovativnost, bilo u stilsko-jezičnom ili u tematskom smislu, ističu iz HDP-a.